SKRIFTLIG FORESPØRGSEL E-1285/01

af Theresa Villiers (PPE-DE) til Kommissionen

(3. maj 2001)

Om: Moms

1. Kan Kommissionen bekræfte, at dens mål på lang sigt fortsat er et momssystem baseret på beskatning i oprindelsesmedlemsstaten? Mener Kommissionen, at det er ønskeligt med større harmonisering på momsområdet?

2. Kan Kommissionen bekræfte, at den nulsatsordning, der for øjeblikket anvendes i Det Forenede Kongerige for børnetøj og aviser stadig anses for at være en overgangsforanstaltning, indtil der vedtages et fælles momssystem, som kommissær Bolkestein har givet udtryk for i sit svar på skriftlig forespørgsel E-1635/00(1) af 5. juli 2000?

3. Kan Kommissionen bekræfte, at tiltrædende lande forventes at indføre fulde momssatser for varer som børnetøj, sko og bleer, når de indtræder i Den Europæiske Union?

4. Kan Kommissionen redegøre for, hvilket arbejde der for øjeblikket sker på momsområdet, og om det indbefatter et nyt arbejdsprogram?

5. I bekræftende fald, hvad er da Kommissionens prioriteter i det nye arbejdsprogram, og er programmet blevet drøftet af medlemsstaterne?

6. Har Kommissionen gjort noget fremskridt i forbindelse med nogle af de mulige fremtidige prioriteter, som er anført i KOM(2000) 348:

- Behandling af tilskudsordninger, offentlige myndigheder og aktiviteter af almen interesse

- Behandling af finansielle tjenesteydelser og forsikringsydelser

- Opfølgning af visse domsafgørelser

- Regler for levering af goder

- Styrkelse af det administrative samarbejde

- Sammenhæng mellem told/afgift

- Generel undersøgelse af beskatningsstedet for tjenesteydelser (artikel 9)

- Rationalisering af undtagelser, der er indrømmet på grundlag af artikel 27

- Rationalisering af diverse valgmuligheder og undtagelser

- Rationalisering af momssatserne

- Ordninger for små og mellemstore virksomheder?

(1) EFT C 72 E af 6.3.2001, s. 92.

Svar afgivet på Kommissionens vegne af Frederik Bolkestein

(4. juli 2001)

1. Som anført i Kommissionens meddelelse af 7. juni 2000 til Rådet og Europa-Parlamentet om den nye momsstrategi(1) ville det indre marked efter Kommissionens opfattelse fungere bedre med et momssystem baseret på beskatning i oprindelsesmedlemsstaten end med det overgangssystem, der gælder i øjeblikket. Kommissionen har derfor ikke sat spørgsmålstegn ved det endelige system som et langsigtet mål for Fællesskabet. Efter Kommissionens opfattelse er der imidlertid inden for de eksisterende momsarrangementer en række områder, hvor en yderligere harmonisering på kort sigt er påkrævet for at forbedre det indre markeds funktionsmåde.

2. Svaret på skriftlig forespørgsel E-1635/00 fra det ærede medlem vedrørende den britiske nulsatsordning for børnetøj og aviser er stadig gyldigt.

3. Kommissionen kan bekræfte, at de tiltrædende lande forventes at indføre den normale momssats for varer som børnetøj, sko og bleer, når de indtræder i Unionen. Der er imidlertid i øjeblikket kun ét kandidatland, der har anmodet om en overgangsperiode for sådanne varer, og der forhandles i øjeblikket derom i Rådet.

4. Ovennævnte meddelelse indeholder en detaljeret beskrivelse af det arbejde, der i øjeblikket udføres på momsområdet. Under denne nye strategi har Rådet udstedt to direktiver (Rådets direktiv 2000/65/EF af 17. oktober 2000 om ændring af sjette momsdirektiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag(2), for så vidt angår bestemmelse af betalingspligten for merværdiafgiften(3), og Rådets direktiv 2001/41/EF af 19. januar 2001 om ændring af sjette momsdirektiv (77/388/EØF), for så vidt angår anvendelsesperioden for minimumsniveauet for normalsatsen(4)). Desuden er der opnået politisk enighed om forslaget til forbedring af den gensidige bistand ved inddrivelse af fordringer, ligesom Rådet i øjeblikket arbejder videre med en række andre forslag.

5. og 6. I marts 2001 forelagde Kommissionen i gruppen vedrørende skattepolitik medlemsstaterne en vurdering af fremskridtet med den nye strategi og fastlagde nye højtprioriterede opgaver for 2001. I denne sammenhæng har Kommissionen planer om at fremsætte nye forslag, der omfatter en omarbejdelse af sjette momsdirektiv, leveringsstedet for varer og de særlige arrangementer for rejsebureauer. Desuden har Kommissionen for at kunne fremsætte yderligere formelle forslag i 2002/2003 planer om at tage initiativ til et indledende arbejde med andre emner såsom behandling af tilskud, offentlige myndigheders og tjenesters aktiviteter af almen interesse, koordination af told- og beskatningsregler, rationalisering af undtagelser i henhold til artikel 27 i sjette

direktiv, opfølgning af den enklere lovgivning for det indre marked (SLIM) og revision af bestemmelserne om beskatningsstedet for tjenesteydelser. Kommissionens fremsættelse af yderligere nye forslag vil dog i vid udstrækning blive bestemt af, hvor store fremskridt Rådet gør med vedtagelsen af tidligere fremsatte forslag.

(1) KOM(2000) 348 endelig udg.

(2) EFT L 145 af 13.6.1977.

(3) EFT L 269 af 21.10.2000.

(4) EFT L 22 af 24.1.2001.